b'\n_START_ARTICLE_\nVM i skak 1981\n_START_SECTION_\nBaggrund\n_START_PARAGRAPH_\nDenne match var om muligt endnu mere politisk end matchen i 1978. Kortsjnoj benyttede lejligheden til at g\xc3\xb8re opm\xc3\xa6rksom p\xc3\xa5, at hans kone og s\xc3\xb8n stadig var fanget i Sovjetunionen, hvor s\xc3\xb8nnen Igor var blevet udtaget til milit\xc3\xa6rtjeneste, og da han n\xc3\xa6gtede, var han blevet id\xc3\xb8mt to et halvt \xc3\xa5rs arbejdslejr. Det gjorde ikke forholdet mellem Kortsjnoj og Karpov bedre, at f\xc3\xb8rstn\xc3\xa6vnte kaldte sidstn\xc3\xa6vnte for "min kone og s\xc3\xb8ns fangevogter." Pr\xc3\xa6sidenten for verdensskakforbundet FIDE, islandske Fri\xc3\xb0rik \xc3\x93lafsson, havde ikke f\xc3\xa5et noget ud af sit fors\xc3\xb8g p\xc3\xa5 at m\xc3\xa6gle mellem Kortsjnoj og de sovjettiske myndigheder._NEWLINE_Kortsjnojs vej til VM-matchen gik over en sejr i kandidatturneringens kvartfinale imod hans gamle uven Tigran Petrosian med 5\xc2\xbd \xe2\x80\x93 3\xc2\xbd. I semifinalen spillede Kortsjnoj uafgjort 6 \xe2\x80\x93 6 med Lev Polugajevskij, men vandt 1\xc2\xbd \xe2\x80\x93 \xc2\xbd i omkampen. I finalen, som gik til 16 partier, m\xc3\xb8dte han vesttyske Robert H\xc3\xbcbner, som kom foran 3\xc2\xbd \xe2\x80\x93 2\xc2\xbd, men i syvende matchparti indtraf en episode som vendte matchen; I et lige slutspil overs\xc3\xa5 H\xc3\xbcbner en springergaffel og tabte et helt t\xc3\xa5rn og dermed partiet. Kortsjnoj vandt ogs\xc3\xa5 det n\xc3\xa6ste parti, mens niende og tiende parti gik i h\xc3\xa6ngeparti med udsigt til 1\xc2\xbd point til Kortsjnoj. P\xc3\xa5 dette tidspunkt afbr\xc3\xb8d H\xc3\xbcbner matchen uden formelt at opgive hverken h\xc3\xa6ngepartierne eller selve matchen. Kortsjnoj blev naturligt nok erkl\xc3\xa6ret som vinder, men matchresultatet st\xc3\xa5r nogen steder opf\xc3\xb8rt som 4\xc2\xbd \xe2\x80\x93 3\xc2\xbd og andre steder som 6\xc2\xbd \xe2\x80\x93 3\xc2\xbd.\n_START_SECTION_\nKandidatturneringens tabel\n_START_PARAGRAPH_\n*) Efter uafgjort i to omkampe blev Portisch tildelt sejren, fordi han havde flest gevinster med sort._NEWLINE__NEWLINE_**) Efter to partiers omkamp._NEWLINE__NEWLINE_***) H\xc3\xbcbner forlod matchen ved to h\xc3\xa6ngepartier uden formelt at opgive.\n_START_SECTION_\nStyrkeforholdet inden matchen\n_START_PARAGRAPH_\nDen amerikanske GM Robert Byrne regnede f\xc3\xb8r matchen Karpov for svag favorit. I mods\xc3\xa6tning til den forudg\xc3\xa5ende VM-match havde Karpov ikke de imponerende turneringssejre op til matchen, Kortsjnoj vandt faktisk flere turneringer, men trods alt med ringere modstand. Desuden havde 1978-matchen vist, at Kortsjnoj kunne spille lige op med Karpov trods d\xc3\xa5rlige odds.'